Incident extrem de grav în Târgu Jiu. O femeie a ajuns la spital, după ce a fost agresată de un bărbat.
"În seara zilei de ieri, polițiști din cadrul Poliției Municipiului Târgu Jiu au fost sesizați cu privire la faptul că o persoană a fost agresată.
Din primele verificări efectuate de polițiștii ajunși la fața locului, a reieșit faptul că o femeie, în vârstă de 34 de ani, din Târgu Jiu, în timp ce se afla într-o stație de transport public local din municipiu, a fost lovită cu pumnii și picioarele în zona capului și a corpului de către un bărbat, în vârstă de 22 de ani, din aceeași localitate", transmite IPJ Gorj.
În cauză, polițiștii au întocmit dosar de cercetare penală, sub aspectul săvârșirii infracțiunii de loviri sau alte violențe și a fost luată măsura preventivă a reținerii pentru 24 de ore, bărbatul fiind introdus în Centrul de Reținere și Arestare Preventivă al Inspectoratului de Poliție Județean Gorj.